Folketing
2011-12-19

Derfor er det her lovforslag ikke rimeligt over for alle dem, som går på arbejde hver dag, som hver dag knokler for at tjene deres egne penge og for at bidrage til samfundet. Og det er slet, slet ikke rimeligt over for alle dem, som går på arbejde dag efter dag og endda tjener mindre end det, man kan få udbetalt i kontanthjælp. Jeg tror, at for dem, som tjener mindre end kontanthjælpsbeløbet, er det selvrespekten ved at have et arbejde og være selvforsørgende, der har meget stor betydning. Når man er selvforsørgende, får man også som borger større selvrespekt, man føler, at man er en del af samfundet, er en del af fællesskabet, at man bidrager, at der er brug for en, at man skaber værdi, og dermed bliver man en medborger og ikke bare en borger, som passivt betragter fællesskabet udefra. Med det her lovforslag siger regeringen nu nej tak til flere, der vil bidrage til fællesskabet, og man siger direkte: Vi behøver ikke jeres bidrag, vi behøver ikke jer i fællesskabet.